DA Den Europæiske Unions Tidende CE 65/203

(2004/C 65 E/219)

SKRIFTLIG FORESPØRGSEL P-2729/03

af Toine Manders (ELDR) til Kommissionen

(10. september 2003)

Om: Ukorrekt indførelse af en pantordning i Tyskland

I forlængelse af min tidligere forespørgsel om ukorrekt indførelse af en pantordning i Tyskland (E-1549/03) (1) og svaret af 3. juli 2003 fra kommissær Wallström på Kommissionens vegne vil jeg gerne henlede Deres opmærksomhed på følgende:

Den tyske regering har som svar på Kommissionens tidligere spørgsmål oplyst, at der den 1. oktober 2003 indføres en national indsamlings- og afregningsordning, således at den nuværende hindring for eksport af engangsemballage vil forsvinde af sig selv. I mellemtiden siger regeringen, at den vil acceptere såkaldte »ø-løsninger«: Hvis en bestemt forretningskædes emballage skiller sig fuldstændig ud fra anden emballage, kan der gives tilladelse til en »ø-løsning«. Ved køb af emballagen modtager forbrugeren en pantebon, som kun kan indløses i den forretning, hvor produktet er købt. Denne løsning, hvortil der er knyttet forskellige uklare kriterier, giver hverken producenterne eller importørerne nogen reel valgmulighed. For dåsers vedkommende er der endnu ikke givet nogen form for tilladelse til en sådan ø-løsning.

Som følge heraf er Nederlandenes, Frankrigs, Østrigs og Luxembourgs eksport til Tyskland af læskedrikke og vande og til dels øl gået fuldstændig i stå med katastrofale økonomiske følger for den pågældende sektor. Ved hjælp af den nuværende tyske ordning med »det grønne punkt« genbruges 80-90 % af emballagen allerede effektivt. Det ser derfor ud til, at denne nye foranstaltning indføres for at beskytte Tysklands eget marked, hvilket går ud over det indre markeds funktion.

1. Vil Kommissionen udarbejde forslag til en ordning på EU-plan for indsamling og pantafregning af engangsemballage, som kan bidrage yderligere til gennemførelse af det indre marked uden handelshindringer? Hvornår vil Kommissionen i bekræftende fald forelægge et sådant forslag? I benægtende fald hvorfor ikke?

2. Vil Kommissionen i tilfælde af, at der ikke kan gennemføres en hensigtsmæssig ordning på EU- eller nationalt plan, pålægge den tyske regering at afskaffe den pantordning for engangsemballage, der indførtes den 1. januar 2003, og atter tage den velfungerende ordning med »det grønne punkt« i anvendelse? I benægtende fald hvorfor ikke?

3. Vil Kommissionen i tilfælde af, at den tyske regerings svar og medvirken ikke er tilfredsstillende, bl.a. på grund af sagens hastekarakter og de involverede økonomiske interesser indlede en overtrædelsesprocedure inden den 1. oktober 2003? I bekræftende fald hvornår? I benægtende fald hvorfor ikke?

Svar afgivet på Kommissionens vegne af Margot Wallström

(17. oktober 2003)

Indførelse af en indsamlings- og pantordning i hele Europa er ikke en af målsætningerne i Europa-Parlamentets og Rådets direktiv 94/62/EF af 20. december 1994 om emballager og emballageaffald (2) eller i den foreslåede revision heraf (3). I fællesskabsretten er der fastsat en række generelle målsætninger, som medlemsstaterne skal efterkomme. Inden for disse rammer kan medlemsstaterne selv fastsætte, hvordan de bedst kan opfylde disse målsætninger under overholdelse af fællesskabslovgivningen, navnlig om det indre marked og konkurrence. Kommissionen har derfor ikke i øjeblikket planer om at indføre en fælles ordning for hele Fællesskabet.

Kommissionen har allerede redegjort for sin holdning til den tyske pantordning i de svar, den gav på det ærede medlems skriftlige forespørgsel E-1549/03 (4) den 3. juli 2003, og på skriftlig forespørgsel E-2519/03 fra Fr. Oomen-Ruijten og Fr. Grossetête (5) den 29. august 2003. Der bliver i øjeblikket truffet forberedelser i Tyskland til at indføre en ordning med returnering og indsamling af engangsemballage, der omfattes af den tyske pantordning. Kommissionen vil følge gennemførelsen af denne ordning og tage de nødvendige skridt til at sikre, at den overholder EU-retten.

(1) EUT C 11 Ε af 15.1.2004, s. 192.

(2) EFT L 365 af 31.12.1994.

(3) EFT C 103 Ε af 30.4.2002.

(4) EUT C 11 Ε af 15.1.2004, s. 192.

(5) EUT C 33 Ε af 6.2.2004, s. 267.